《次韵子瞻送范景仁游嵩洛》
宋代·苏辙

寻山非事役，行路不应难。
洛浦花初满，嵩高雪尚寒。
平林抽冻笋，奇艳变山丹。
节物朝朝好，肩舆步步安。
酴醾酿腊酒，苜蓿荐朝盘。
得意忘春晚，逢人语夜阑。
归休三黜柳，赋咏五噫鸾。
鹤老身仍健，鸿飞世共看。
云移忽千里，世路脱重滩。
西望应思蜀，东还定过韩。
平川涉清颍，绝顶上封坛。
出处看公意，令人欲弃官。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。